અમેરિકાના હોલિવૂડ પછી ભારતના બોલિવૂડમાં દુનિયાભરની સૌથી વધુ ફિલ્મો બને છે અને એક વર્ષમાં સાડી સાતસોથી વધુ ફિલ્મો રિલીઝ કરતા આ દેશમાં કચકડાનો ઈતિહાસ ખોતરીને જુઓ તો ભાગ્યે જ એવો શુક્રવાર તમને લાધશે જ્યારે એકપણ ફિલ્મ રીલીઝ નહીં થઈ હોય! દર શુક્રવારે જ્યાં એકથી વધુ ફિલ્મ રિલીઝ થતી હોય, ટીવી પર મનોરંજન, નાચગાના, બોધ, ઉપદેશો, કથાઓ અને કરતાલોની 24 બાય 365 ધુનો અને ધુણી ધખેલી રહેતી હોય તેવા દેશમાં આભાસી માયાજાળમાં રહેવાનું લોકોને વધારે ગમતું હોય અને વાસ્તવ સાથે તેમને બાપે માર્યાં વેર હોય તે સ્વાભાવિક છે. આમાં કોઈ ફ્રોઈડિયન સિધ્ધાંત સમજવા જવાની જરુર નથી. અમેરિકાના લોકોને જેમ ગ્રહબાહ્ય આક્રમણનો કાયમ ડર રહે છે તેમ ભારતીયોને ધર્મ(સંપ્રદાય, ગોળ, કુળ, ફિરકા, પંથ)પર બાહ્ય આક્રમણનો ભય હંમેશા સતાવ્યા કરે છે. ધર્મ શું છે, તેનો અર્થ શું થાય તે અંગે ખુદ ભગવાનો કન્ફ્યુઝ છે પણ ખાતરીપૂર્વક કહી શકાય કે જ્યાં, જેમાં સ્ત્રી માત્રને અન્યાય અને અવદશાનો સામનો કરવો પડતો રહે છે તેને ધર્મ કહેવાય છે. આ સંદર્ભે અલબત્ત, શાસ્ત્રો વધારે સ્પષ્ટ છે અને તેમાં એવાં દિશા-નિર્દેશ પણ ભારતીય સડકો પરના પોટહોલ્સ અને બમ્પ જેવાં દેખીતાં-બ્લાઈન્ડ સ્પોટ સમાન છે. હિન્દુ(પંથ, માન્યતા, સંસ્કૃતિ કે વ્હોટએવર)હોય, ઈસ્લામ હોય, વ્હોરા હોય કે ખ્રિસ્તી હોય કે પારસી હોય-તમે એવો એકપણ ધર્મ, ફિરકો, સંપ્રદાય કે પંથ બતાવી આપો જેમાં સ્ત્રીઓને બક્ષવામાં આવી હોય અને તેમના પર કોઈ પ્રતિબંધ, રોકટોક, નીતી-નેતિનાં માનદંડ-ધોરણો લાગુ થયેલાં ન હોય! .